Primarul Sectorului 5, Cristian Popescu Piedone, candidat din partea PUSL la funcţia de edil general al Capitalei, a declarat că îşi propune extinderea spaţiilor verzi şi a spus că Bucureştiul are nevoie de măsuri pentru reducerea poluării, conform Agerpres.
"Capitala are nevoie de măsuri pentru reducerea poluării ca de aer! Aer curat! În Contractul meu cu Bucureştenii m-am angajat să facem toate demersurile pentru atingerea minimului legal din punct de vedere al metrului de spaţiu verde per locuitor. Voi demara toate procedurile necesare pentru a transfera Pădurea Băneasa şi Pădurea Jandarmeriei în patrimoniul Municipiului Bucureşti, pentru a le transforma în parcuri de tip Păduri Urbane administrate de ALPAB!", a scris Cristian Popescu Piedone, ieri, potrivit Agerpres.
Acesta a punctat că o prioritate a mandatului său de primar general va fi reamenajarea în regim de urgenţă a parcurilor Herăstrău, Cişmigiu, Tineretului, Carol I şi Izvor!
"Este inadmisibil ca în anul 2024 aceste parcuri emblematice pentru Bucureşti să fie lăsate în paragină!", a adăugat Cristian Popescu Piedone.